Landets kirker ringede en halv time før og en halv time efter bisættelsen.

Overalt i det nordjyske kunne man tirsdag formiddag og middag høre kirkeklokker i anledning af prins Henriks bisættelse. Kirkeministeriet har udsendt et cirkulære, der fastslår, at der fra alle landets kirker skulle ringes en halv time før og en halv time efter bisættelsen. I Agger Kirke var det kirkeværge Gunnar Nielsen, der stod for ringningen. - Det er en stor ære at få lov til at stå ved kirkeklokken på en dag som i dag. Jeg har stået her i mange år, men det her er noget særligt, fortalte han. I Agger ringes der med håndkraft, og for kirkeværgen i Sydthy betød det 3000 slag med klokken på en halv time. Prins Henrik blev klokken 11 bisat fra Christiansborg Slotskirke i København. Efter prinsens eget ønske var der tale om en privat ceremoni med 60 gæster. Ud over familien deltog enkelte ansatte ved hoffet og nogle få repræsentanter fra det officielle Danmark.